Politimand var på tre timer lang redningsaktion, da ung mand truede med at springe ud fra silo.

Nordjyllands Politi blev klokken tre natten til lørdag kaldt ud til Kattegat Siloen ved Langerak i Frederikshavn, hvor en 21-årig mand var kravlet op på toppen og truede med at springe ud. - Det var ganske alvorligt, for siloen er cirka ti etager høj, fortæller vagtchef hos Nordjyllands Politi, Per Jørgensen. Den unge mand, som er fra lokalområdet, krævede at komme til at tale med en bestemt, navngiven medarbejder hos politiet i Frederikshavn. - Selvom det var midt om natten, fik vi fat i den pågældende kollega, som kom ud til siloen. Og han brugte så tre timer på at tale den 21-årige fra at gøre alvor af sin trussel, fortæller vagtchef Per Jørgensen, som sammen med nattens udrykningshold roser politimandens indsats: - Han gjorde et fantastisk godt stykke arbejde. Vagtchefen ved endnu ikke, hvorfor den 21-årige truede med at springe ud fra siloen. Den unge mand skal nu afhøres, og så har han indvilliget i at tale med en psykolog.